सवारी जरिवानाबाट एक करोडभन्दा बढी राजस्व सङ्कलन
जिल्ला ट्राफिक प्रहरी कार्यालय कपिलवस्तुले आर्थिक वर्ष २०७९-८० मा रु एक करोड ७७ लाख ११ हजार राजस्व सङ्कलन गरेको छ ।
जानु पाण्डेकपिलवस्तु, साउन १२ गते । जिल्ला ट्राफिक प्रहरी कार्यालय कपिलवस्तुले आर्थिक वर्ष २०७९-८० मा रु एक करोड ७७ लाख ११ हजार राजस्व सङ्कलन गरेको छ । ट्राफिक नियम उल्लङ्घन गर्ने २५ हजार आठ सय ५२ सवारीसाधनलाई कारबाही गरी सो रकम असुल गरिएको हो ।सो अवधिमा १३ हजार एक सय ३७ ट्रक कारबाही पर्दा ९९ लाख ३१ हजार ५०० राजस्व सङ्कलन भएको छ । यसैगरी एक हजार पाँच सय ८६ बसबाट ९ लाख ४ हजार ५ सय रुपियाँ, चार हजार ९ सय ५४ जिप-कारबाट २८ लाख २१ हजार ५ सय रुपियाँ राजस्व सङ्कलन गरिएको छ ।  चार हजार ९ सय ५४ मोटरसाइकलबाट ३२ लाख ११ हजार ५ सय रुपियाँ र एक सय ६१ ट्याक्टर-टेम्पोबाट ८ लाख ४२ हजार राजस्व सङ्कलन गरिएको कार्यालय प्रमुख योगेन्द्र तिमिल्सेनाले बताउनुभयो । कार्यालयले सवारी दुर्घटना न्यूनीकरणका लागि सचेतना अभियान सञ्चालन गर्नुका साथै जरिवाना मात्रै नचएर, चालक र यात्रुबाट नियम उल्लङ्घन नहोस् भनेर कक्षा सञ्चालन गरिएको वरिष्ठ सई ज्ञानेन्द्र शर्माले बताउनुभयो । एक वर्षमा १ हजार २ सय ९५ वटा सचेतना कक्षा सञ्चालन गरेको थियो । जसमा ५८ हजारभन्दा बढी सवारी चालक, यात्रु र विद्यार्थी सहभागी भएको बताइएको छ । गत आ.व.मा भएको एक सय ९ दुर्घटनामा ५५ जनाले ज्यान गुमाएका छन् । मादक पदार्थ सेवन गरेर सवारीसाधन चलाउने ६ सय २८ चालकलाई कारबाही गरेको थियो । 